b'\n_START_ARTICLE_\nBuhara\n_START_SECTION_\nZgodovina\n_START_PARAGRAPH_\nBuhara je eno od redkih mest na svetu, katerega za\xc4\x8detki segajo v 5. st. pr. n. \xc5\xa1t. in se je ves \xc4\x8das razvijalo na istem mestu. Prvotna zasnova so bili trije utrjeni zaselki, ki so bili okoli leta 500 zdru\xc5\xbeeni z enotnim obzidjem. V starem veku je bila Buhara del Sogdianske regije v Srednji Aziji, v njej se je v drugi polovici 1. tiso\xc4\x8dletja na\xc5\xa1ega \xc5\xa1tetja mo\xc4\x8dno razvila arhitekturna struktura mesta. Center Buhare predstavlja trdnjava Ark, ki je bila sede\xc5\xbe guvernerjev in njihovih tesnih sodelavcev. Zunaj obzidja je mesto temeljilo na tipu fevdalnega naselja \xc5\xa1ahristan, obkro\xc5\xbeeno je bilo s trgovinami in obrtnimi delavnicami rabad. Anti\xc4\x8dno naselje Varah\xc5\xa1a, ki je bilo nedale\xc4\x8d stran, je bilo znano po muralih, slikarskih mojstrovinah na zidu, predvsem s prizori lova na geparde. Okoli leta 500 je mesto pri\xc5\xa1lo pod upravo perzijskega imperija, ki je trajala do osvojitev Aleksandra Velikega leta 330 pr. n. \xc5\xa1t.. Po boju za Aleksandrovo dedi\xc5\xa1\xc4\x8dino je mesto bilo sprva pod upravo Selevklidov (323 pr. n. \xc5\xa1t.), nato Gr\xc5\xa1ko-Baktrijskega kraljestva (250 pr. n. \xc5\xa1t.) in po intermezzu ve\xc4\x8d nomadskih invazij s severa del Ku\xc5\xa1anskega imperija (okoli 100 pr. n. \xc5\xa1t.) do ponovnega vzpona Perzijcev pod oblastjo dinastije Sasanidov v 4. st. n. \xc5\xa1t..  _NEWLINE_V predislamskem obdobju je bila versko in izobrazbeno sredi\xc5\xa1\xc4\x8de takrat preganjanih manihejcev (v perzijskem cesarstvu) in nestorijanskih kristjanov.  Z vstopom v arabski kalifat v 7. stoletju, se je v Buhari raz\xc5\xa1iril islam. Na koncu 9. stoletja Buhara postane eden od glavnih kulturnih in kultnih centrov v muslimanskem svetu - tako imenovana muslimanska cerkev, \xc4\x8deprav je bila od anti\xc4\x8dnih \xc4\x8dasov sredi\xc5\xa1\xc4\x8de \xc5\xa1tevilnih ver in prepri\xc4\x8danj. V tem obdobju se je za\xc4\x8dela gradnja mo\xc5\xa1ej, minaretov, medres in drugih kultnih kompleksov. Hkrati se je mesto obdalo z obzidjem. Obzidje je bilo dokon\xc4\x8dano v 16. stoletju in znotraj njega je bilo ve\xc4\x8d kot 200 medres ter veliko bazarjev, kjer se je lahko na\xc5\xa1lo skoraj vse vrste blaga._NEWLINE_Svoj vi\xc5\xa1ek slave je dosegla v 9. in 10. stoletju, v \xc4\x8dasu vladanja iranske dinastije Samanidov. Takrat je bilo mesto center vere in u\xc4\x8denosti, tu je deloval srednjeve\xc5\xa1ki filozof in zdravnik Ibn Sina (latinizirano Avicenna). Mesto je zgubilo svoj primat v \xc4\x8dasu vlade Timurja. _NEWLINE_Sodobno podobo je mesto dobilo v \xc4\x8dasu obstoja Buharskega kanata oziroma vladanja dinastij \xc5\xa0ajbanidov in A\xc5\xa1tarhanidov v 16. - 17. stoletju, ko je bila zgrajena ve\xc4\x8dina njenih veli\xc4\x8dastnih mo\xc5\xa1ej, medres, karavanserajev, kopali\xc5\xa1\xc4\x8d, obzidje, vhodnih vrat, mavzolejev in drugih velikih arhitekturnih kompleksov.\n_START_SECTION_\nBuhara v zgodovini Velike Svilne ceste\n_START_PARAGRAPH_\nBuhara je eden od biserov Velike Svilne ceste. V starih \xc4\x8dasih je bilo tukaj ve\xc4\x8d kot 60 karavanserajev v katerih so se ustavljali trgovci iz Indije, Kitajske, Irana in drugih dr\xc5\xbeav. Buhara je bila veliko znanstveno in kulturno sredi\xc5\xa1\xc4\x8de na Svilni cesti. Dokaz o tem, da se je mesto nahajalo na kri\xc5\xbei\xc5\xa1\xc4\x8du karavanskih poti, so bile specializirane pokrite tr\xc5\xbenice iz 15. - 16. stoletja, kot so Toki Sarrafon (namenjena menjavi denarja) Toki Teipak Furu\xc5\xa1on (za prodajalce pokrival), Toki Zargaron (namenjena draguljarjem) in so ohranjene do danes._NEWLINE_Velika Svilna cesta je svojevrsten fenomen v zgodovini razvoja civilizacije in je zaslu\xc5\xbena za izmenjavo kulturnih vrednot, osvojitvi bivalnega prostora in razvoj trgovine. Ta najve\xc4\x8dja trgovska trans-kontinentalna pot v zgodovini \xc4\x8dlove\xc5\xa1tva je povezovala Evropo in Azijo in se je v antiki raztezala od Rima do starodavne prestolnice Japonske, do Nare._NEWLINE_Pomembno je poudariti, da ta pot ni bila nikoli ena sama pot, ampak je vklju\xc4\x8devala razli\xc4\x8dne poti, ki so se cepile kot krona mogo\xc4\x8dnega drevesa. Ena od glavnih poti, ki je pre\xc4\x8dkala Azijo od vzhoda do zahoda je imela za\xc4\x8detek v prestolnici anti\xc4\x8dne Kitajske v Changan-u, \xc5\xa1la na severozahodno mejo in pre\xc4\x8dkala gorovje Tyan-Shan. Del karavan je pre\xc4\x8dkalo Fergansko dolino in preko Ta\xc5\xa1kenta pre\xc4\x8dkalo oaze Samarkand, Buhara, Horezm in potovalo naprej do obal Kaspijskega in \xc4\x8crnega morja, do dr\xc5\xbeav okrog Volge in Kavkaza._NEWLINE_Vzpostavitev trgovinskih vezi je v veliki meri pripisati odkritju poldragih kamnov v kamnolomih v gorah osrednje Azije, ki so omogo\xc4\x8dili pridobivanje lazuritov, nefritov, karneolov in turkizov. Kot \xc5\xbee ime pomeni, je bil glavni cilj trgovanje s svilo, zelo cenjeno po vsem takratnem svetu. V zgodnjem srednjem veku je bila svila celo bolj cenjena kot zlato. V Sogdijani je bila cena konja enaka ceni 10 kosov svile. Svila je bila valuta za opravljeno delo, za vzdr\xc5\xbeevanje uslu\xc5\xbebencev in se je lahko uporabljala za popla\xc4\x8dilo kazni za storjena kazniva dejanja._NEWLINE_Bene\xc5\xa1ki trgovec Marco Polo je prvi imenoval karavanske poti kot "svilena cesta", prav tako je bil prvi Evropejec, ki je dosegel meje kitajskega cesarstva. Izraz "Velika Svilna cesta" pa je bil vnesen v leksikone leta 1877, kamor ga je zapisal nem\xc5\xa1ki raziskovalec Ferdinand Richthofen v svojem temeljnem delu "Kitajska"._NEWLINE_Velika Svilna cesta ni bila le blagovna pot za karavanske poti, ampak je bila tudi pot za \xc5\xa1irjenje kulturnih dose\xc5\xbekov razli\xc4\x8dnih narodov, njihovih intelektualnih vrednot in verskih prepri\xc4\x8danj. Kon\xc4\x8dno so skozi stoletja po njej potovali svetovno znani znanstveniki, raziskovalci in bojevniki._NEWLINE_V sodelovanju z UNESCO-m je izdelan poseben dolgoro\xc4\x8dni program, ki vklju\xc4\x8duje predloge o obnovi zgodovinske dedi\xc5\xa1\xc4\x8dine. Leta 1994 je bila sprejeta Samarkandska deklaracija "Renaissance Great Silk Road".\n_START_SECTION_\nMavzolej Samanidov\n_START_PARAGRAPH_\nMed \xc5\xa1tevilnimi srednjeve\xc5\xa1kimi zgradbami, je mavzolej Samanidov posebej zanimiv. Nahaja se nedale\xc4\x8d od trga Registan, v parku Samanidov. Ta svetovno znana arhitekturna mojstrovina je bila zgrajena v 90 letih 1.stoletja. Mavzolej predstavlja skoraj popolno kocko iz opeke, ki jo pokriva polkro\xc5\xbena kupola. Vse fasade so popolnoma enake in imajo stebre s kupolo na vogalih. Te izrazne oblike imajo neposredno razlago v mitolo\xc5\xa1ki simboliki starodavnih religij in kasneje v sufizmu. Kocka je simbol vztrajnosti, simbol zemlje, kupola ima videz neba in kombinacija je simbol enotnosti vesolja. Vsaka od \xc5\xa1tirih sten ima vrata z okvirjem v umetelnem vzorcu, vpad svetlobe spretno spreminja vtis o vzorcu ope\xc4\x8dnega zidu. Zunanje in notranje fasade so oblo\xc5\xbeene z opeko izmeni\xc4\x8dno vodoravno in navpi\xc4\x8dno, kar daje vtis mre\xc5\xbee. Podlo\xc5\xbeene v vrsti kot obro\xc4\x8di, ustvarjajo v mavzoleju friz. To spominja na znane sasanidske bisere (naluknjane kroglice) vklesane v omet pala\xc4\x8d v Srednji Aziji in v Iranu pred arabskim obdobjem._NEWLINE_Ta mavzolej je priznan kot mojstrovina svetovne arhitekture zaradi popolnosti njegovih geometrijskih oblik. Je ena izmed najstarej\xc5\xa1ih stavb narejenih iz \xc5\xbegane opeke v srednji Aziji.\n_START_SECTION_\nCitadela (trdnjava) ARK\n_START_PARAGRAPH_\nTrdnjava Ark je najstarej\xc5\xa1i arheolo\xc5\xa1ki kompleks v mestu. To je nekdanji vladni center. Pred n jim se nahaja trg Registan (v prevodu vodni trg). Oblika trdnjave je nepravilni pravokotnik nekoliko podalj\xc5\xa1an od zahoda proti vzhodu. Trdnjava Ark se nahaja v sredini zahodnega dela sodobnega mesta. Obseg zidovja meri 789,6 m, njena povr\xc5\xa1ina zna\xc5\xa1a 3,96 ha. Vi\xc5\xa1ina zidu od plo\xc5\xa1\xc4\x8dadi trga Registan zna\xc5\xa1a pribli\xc5\xbeno med 16 in 20 m. Sprednji vhod je okra\xc5\xa1en z dvema stebroma oblike stolpov. Zgornji del stolpov je povezan z galerijo in teraso zgrajeno nad njimi. Vhod do vrat predstavlja klan\xc4\x8dino ali dvi\xc5\xbeno dostopno pot, ki vodi skozi dolg pokrit hodnik v mo\xc5\xa1ejo D\xc5\xbeami. Ob tem koridorju se nahajajo prostori za vodo in nekaj celic za pridr\xc5\xbeanje._NEWLINE_V srednjem veku je bila trdnjava Ark celotno mesto z emirjevo pala\xc4\x8do, kova\xc4\x8dijo, mo\xc5\xa1ejo, vladnimi uradi, skladi\xc5\xa1\xc4\x8di, trgovinami, zapori in trgom za javna sre\xc4\x8danja. V tistih \xc4\x8dasih je na eni od sten visel velik usnjen bi\xc4\x8d, simbol emirjeve mo\xc4\x8di._NEWLINE_Sklicujo\xc4\x8d se na izjavo zgodovinarja Mohameda Narshahi-ja iz 10. stoletja, je bila trdnjava Ark dalj \xc4\x8dasa v razsulu in samo v 7. stoletju ji je Bukhar-hudat Btdun vrnil podobo, kasneje je naro\xc4\x8dil, da so ime projektanta zapisali na plo\xc5\xa1\xc4\x8di na vratih pala\xc4\x8de. Pala\xc4\x8da je kasneje ponovno propadla in ni je uspelo dokon\xc4\x8dati do danes.\n_START_SECTION_\nMo\xc5\xa1eja Magoki Attari\n_START_PARAGRAPH_\nNajstarej\xc5\xa1a ohranjena mo\xc5\xa1eja v Buhari, Magoki Attari (v prevodu pomeni mo\xc5\xa1eja v jami ali globoka mo\xc5\xa1eja) se nahaja v centru mesta, v bli\xc5\xbeini kompleksa Lyabi Hauz. Pred Arabsko osvojitvijo mesta je bil tukaj prodajni trg za\xc4\x8dimb in zeli\xc5\xa1\xc4\x8d. Precej\xc5\xa1njo obnovo je mo\xc5\xa1eja do\xc5\xbeivela v 12. stoletju, ko je glavna fasada dobila mojstrski arhitekturni dekor. V 16. stoletju je bila to le majhna kvadratna mo\xc5\xa1eja. Mo\xc5\xa1eja Magoki Attari sodi med tako imenovane zaprte mo\xc5\xa1eje in stoji na 6 kamnitih stebrih.  Leta 1930 so pod plastmi zemlje ob ju\xc5\xbenem portalu odkrili zid iz unikatne okrasne opeke in starinske okraske iz ukrivljene majolike. Restavratorji so odkrili fasado do globine 4,5 m tako, da se sedaj lahko vidi glavno umetni\xc5\xa1ko delo na mo\xc5\xa1eji. Na fasadi najdemo celoten spekter arhitekturnega dekorja - okrogle zidane glazirane opeke, ki ustvarjajo razli\xc4\x8dne oblike in vzorce, druge okraske, terakota plo\xc5\xa1\xc4\x8dice in okrasje v portalni ni\xc5\xa1i. Ta mo\xc5\xa1eja iz 12. stoletja je ena izmed najimenitnej\xc5\xa1ih arhitekturnih objektov v Buhari._NEWLINE_Zgodovinar Narshahi trdi, da je bila mo\xc5\xa1eja Mokh (luna) v anti\xc4\x8dnih \xc4\x8dasih zgrajena na mestu starej\xc5\xa1ega templja. Najverjetneje so v templju \xc4\x8dastili boga Lune, Sin-a, pokrovitelja nomadov, saj luna osvetljuje pot pono\xc4\x8di. Mo\xc5\xbeno je, da je bil ta kult nadgrajen z izku\xc5\xa1njami lokalnih nomadov. Poleg tega so dvakrat letno, v prisotnosti mestnega guvernerja, organizirali sejme, kjer so prodajali lesene in glinene kipce boga Lune.\n_START_SECTION_\nMavzolej Chashmai Ayub\n_START_PARAGRAPH_\nChashmai Ayub se nana\xc5\xa1a na svete stopinje ("kadamjoy"), ki so jih pustili pobo\xc5\xbeni ljudje. Po zgodovinskih pri\xc4\x8danjih, je kultna gradnja na tem mestu obstajala \xc5\xbee v 14. stoletju. Napis ob vhodu pove, da je bila stavba zgrajena v \xc4\x8dasu vladanja Amir Timurja. Posebnost mavzoleja Chashmai Ayub je kupola v obliki sto\xc5\xbe\xc4\x8dastega \xc5\xa1otora, ki je sicer precej pogosta v arhitekturi Horezma v 13. - 14. stoletju. Gre za zapleteno, ve\xc4\x8dkrat prenovljeno zgradbo, ki se je na koncu preoblikovala v podolgovato prizmo, okra\xc5\xa1eno z razli\xc4\x8dnimi oblikami in kupolami razli\xc4\x8dnih oblik. V njeni ostri silhueti se vidi dvignjena dvojna kupola s sto\xc5\xbe\xc4\x8dasto kaloto na cilindri\xc4\x8dnem obodu, kjer je glavni prostor z izvirsko vodo. Kupola predstavlja streho nad mavzolejem in s tem daje vtis posebne intimnosti._NEWLINE_Celoten pogled na mavzolej daje ob\xc4\x8dutek prostora za razmi\xc5\xa1ljanje: "muslimani ne umrejo, le preidejo iz enega prostora skozi vrata v drug prostor". Danes ta stavba vsebuje tudi "Muzej vode" v katerem je prostor za manj\xc5\xa1o razstavo o tem, kako so se v preteklosti oskrbovali z vodo._NEWLINE_Legenda pravi, da je na mestu dana\xc5\xa1njega mavzoleja neko\xc4\x8d bila pu\xc5\xa1\xc4\x8dava. Njeni prebivalci so trpeli \xc5\xa1kodo zaradi pomanjkanja vode in molili k Bogu, da po\xc5\xa1lje vsaj nekaj vode. V odgovor na te molitve, je Sveti Job (Ayub) pred revnimi ljudmi udaril ob tla s svojo \xc4\x8darobno palico. Pred za\xc4\x8dudenimi ljudmi je vzniknil izvir s kristalno \xc4\x8disto vodo. \xc5\xa0e danes velja prepri\xc4\x8danje, da je ta voda \xc4\x8dude\xc5\xbena in zdravilna, zato ljudje \xc5\xa1e vedno mno\xc5\xbei\xc4\x8dno romajo v mavzolej.\n_START_SECTION_\nKompleks Poi Kaljan\n_START_PARAGRAPH_\nKompleks Poi Kaljan pomeni "Veliki timpanon", je glavni trg v mestu in je sestavljen iz treh arhitekturnih konstrukcij: minareta Kaljan, mo\xc5\xa1eje Kaljan in medrese Miri Arab, ki skupaj predstavljajo celoten kompleks, zgodovinsko najbolj pomemben in veli\xc4\x8dasten v Buhari._NEWLINE_Medresa Miri Arab je eden izmed najbolj svetih islamskih izobra\xc5\xbeevalnih krajev na ozemlju biv\xc5\xa1e Sovjetske zveze. Zgrajena je bila v obdobju vladavine \xc5\xa0ajbanidov v 16. stoletju po tem, ko je Buharo osvojil kan Ubaydulla, ki je umrl leta 1539. Izgradnjo medrese Miri Arab pripisujejo \xc5\xa1ejku Abdallakh Yamant-u, bolj znanem kot Miri Arab, duhovni mentor kana Ubaydulla._NEWLINE_Medresa Miri Arab se nahaja nasproti mo\xc5\xa1eje Kalyan. Zasnovana je tradicionalno. Kvadratno dvori\xc5\xa1\xc4\x8de je obdano z dvonadstropno zgradbo, z dvema kupolastima dvoranama v levem in desnem vogalu. Glavna fasada je v centru poudarjena s portalom, ki je povezan s terasami na dveh nivojih. Fasada ima na obeh straneh majhne stebre. Dekoracijo medrese sestavljajo ukrivljeni mozaiki in pisani oblikovani okraski. V sredini oboka (gurhana) je lesen nagrobnik kana Ubaydulla. Na njegovem dnu se nahaja grob Miri Araba. Danes medresa \xc5\xa1e deluje, v njej se odvijajo razni seminarji._NEWLINE_Petkova mo\xc5\xa1eja Kaljan velja za eno najstarej\xc5\xa1ih v Srednji Aziji in je druga najve\xc4\x8dja. Arheolo\xc5\xa1ka izkopavanja ka\xc5\xbeejo na prisotnost \xc5\xa1tevilnih starej\xc5\xa1ih zgradb na njenem mestu. Napis na vhodu pravi, da se je gradnja stavbe za\xc4\x8dela pribli\xc5\xbeno v 15. stoletju in je bila kon\xc4\x8dana leta 1514._NEWLINE_Stavba zavzema povr\xc5\xa1ino 1 ha in ima prostora za pribli\xc5\xbeno 10.000 vernikov. Glavni vhod je na vzhodni strani in je okra\xc5\xa1en z velikim portalom in izpopolnjen z mozaikom. Portal je situiran nad vhodom tako, da se skozenj pride na sprednje dvori\xc5\xa1\xc4\x8de mo\xc5\xa1eje. Z vsakim korakom se obiskovalcu odpira pogled na glavne stavbe v mo\xc5\xa1eji. Ob straneh se dvigata dve modri kupoli, sicer pa streho tvori skupaj 288 kupol. Mo\xc5\xa1eja Kaljan je pravokotne oblike s \xc5\xa1tirimi prostori. Fasade so pokrite z mozaiki in glazirano opeko odporno proti zmrzali. Kupola se dviga nad vse zgradbe v mestu in se me\xc5\xa1a z modrino neba. Mo\xc5\xa1eja se nahaja na isti osi kot medresa Miri Arab._NEWLINE_Minaret Kaljan (Veliki minaret) je glavni simbol svetega dela Buhare. Iz njegovega vrha je mujezin molil zbranim muslimanskim prebivalcem mesta. Nadvlada minareta nad mestom je pomenila prevlado islama nad ljudmi, ki so \xc5\xbeiveli v Buhari. Minaret je velikanski navpi\xc4\x8dni steber zgrajen iz opeke. Njegova vi\xc5\xa1ina je 46,5 m, zaradi slabo nosilnih tal segajo temelji v globino do 10 metrov. Premer v podno\xc5\xbeju minareta je 9 metrov. Ta veli\xc4\x8dasten sto\xc5\xbe\xc4\x8dasti steber dopolnjuje okrogla rotunda z okenskimi odprtinami nad vencem stalaktitov. V rotundi je 16 obokanih oken. Minaret ima 12 okrasnih trakov, vsak od njih je unikatno oblikovan. Na treh pasovih so starove\xc5\xa1ki zapisi o datumu gradnje (leto 1127) in tudi ime vlagatelja guvernerja Buhare, kana Arslana in ime arhitekta Usto Bako, \xc4\x8digar grob, naj bi se nahajal v enem od sosednjih blokov._NEWLINE_Minaret Kaljan je povezan s streho mo\xc5\xa1eje Kaljan z mostov\xc5\xbeem. Tukaj je mo\xc5\xbeno vstopiti v minaret in se povzpeti v rotundo po ozkem stopni\xc5\xa1\xc4\x8du iz opeke, ki ima 105 stopnic._NEWLINE_Minaret je ena redkih zgradb v mestu, ki jo D\xc5\xbeingiskan ni poru\xc5\xa1il. Legenda pravi da, ko je D\xc5\xbeingiskan na trgu v bli\xc5\xbeini stolpa uni\xc4\x8deval mesto, je pogledal minaret in z glave mu je padla na tla njegova \xc4\x8delada. Moral se je skloniti, da jo dvigne s tal, ob tem pa je rekel: "\xc5\xa0e nikoli se nisem priklonil pred ni\xc4\x8demer, vendar je ta gradnja dovolj veli\xc4\x8dastna, da si zaslu\xc5\xbei moj poklon".\n_START_SECTION_\nUlug begova Medresa\n_START_PARAGRAPH_\nMedresa ohranja spomin na velikega astronoma Ulug Bega. Njena gradnja se je za\xc4\x8dela leta 1417, ustvarjalci pa sta bila najbolj\xc5\xa1a arhitekta tistega \xc4\x8dasa,  Nadjmid-din Bukhari in Ismail Isfagani. Vhod v medreso se razcepi z ve\xc4\x8d hodnikov. Na enem hodniku je "darskhona" (soba za pouk), na drugem je mo\xc5\xa1eja. V drugem nadstropju je knji\xc5\xbenica. Fasada predstavlja arkade v dveh nadstropjih in ima dve krili. Ob straneh stojita dva velika stolpa. Stene in oboki so precej enostavno dekorirani. Medresa je zasnovana z astralnimi ornamenti, ki so bili nedvomno odraz tega, da je bil Ulug Beg astronom. Enostavno asketsko \xc5\xbeivljenje je vodila molitev v mo\xc5\xa1eji, predavanja v darskhani in pogovori v sen\xc4\x8dnih galerijah. Ta medresa je postala strukturni model za druge medrese v Srednji Aziji. Na vhodu je napis: "Vdihavanje znanja je sveta dol\xc5\xbenost vsakega muslimanskega mo\xc5\xa1kega in \xc5\xbeenske". Obstaja pa \xc5\xa1e ena izjava: "Naj veli\xc4\x8dastno Bo\xc5\xbeje usmiljenje vedno sije na ljudi razsvetljene z modrostjo".\n_START_SECTION_\nKompleks Ljabi-Hauz\n_START_PARAGRAPH_\nLjabi-Hauz ali "obala zbiralnika vode" je eden od trgov, ki se nahajajo v sredi\xc5\xa1\xc4\x8du mesta. Kompleks je bil zgrajen leta 1620 in je sestavljen iz 3 monumentalnih stavb: medrese Kukelda\xc5\xa1 (1568-1569) na severu, ki je najve\xc4\x8dja v mestu in \xc5\xa1e dva druga verska objekta: Hanaka Nadir Divan Begi (do 1620) in medresa Nadir Divan Begi (1620), ki se nahajata na zahodni in vzhodni strani trga._NEWLINE_Medresa Kukelda\xc5\xa1 je bila zgrajena v 16. stoletju, v \xc4\x8dasu vladanja kana Abdulaha. To je ena od ve\xc4\x8djih medres v Buhari in ima 160 prostorov v dveh nadstropjih vzdol\xc5\xbe oboda dvori\xc5\xa1\xc4\x8da. Eden izmed najbolj znanih srednje-azijskih pisateljev 20. stoletja, Sadridin Ayni (1878-1954) je bil \xc5\xa1tudent te ustanove. Tradicionalna pro\xc4\x8delja medrese so oblikovana z majoliko. Glavna fasada bli\xc5\xbeja zbiralniku Ljabi-Hauz ima predprostor, mo\xc5\xa1ejo in sobe za u\xc4\x8denje (darskhana). Notranjost daje misti\xc4\x8den vtis s svojimi skrivnostnimi zvezdastimi svetilkami, izdelanimi iz \xc5\xbegane gline. Dekoracija osrednjega portala je izvedena, ne da bi uporabili lepilo ali \xc5\xbeeblje. Kerami\xc4\x8dne plo\xc5\xa1\xc4\x8dice so namre\xc4\x8d obi\xc4\x8dajno na fasado pribite z \xc5\xbeebljem._NEWLINE_Poslopje medrese daje vtis utesnjenosti, kot da se nagibajo vhod, stene in majhne sobe. Najbolj \xc4\x8dudovit del medrese je dekor v dveh glavnih dvoranah mo\xc5\xa1eje in v u\xc4\x8dilnicah. Kupole nad hodniki so impresivne in vodijo od glavnih vrat do dvori\xc5\xa1\xc4\x8da._NEWLINE_Hanaka (prostor za trgovanje) Nadir Divan-begi je stavba v obliki pravokotnika s kupolo ter edinstvenim podolgovatim ozkim portalom in stranskimi stebri. Glavna dvorana je pod eno kupolo, okoli pa sta \xc5\xa1e dva stranska prostora. Tukaj je tudi mihrab (polkro\xc5\xbena ni\xc5\xa1a v steni v mo\xc5\xa1eji, ki ozna\xc4\x8duje Kiblo, to je smer Kaabe v Meki), okra\xc5\xa1en z osupljivo arhitekturo. Glavni portal je okra\xc5\xa1en z epigrafsko slikarijo. Pro\xc4\x8delje podpirata dva rebrasta stebra do vi\xc5\xa1ine zidov. Poleg glavnega sta \xc5\xa1e dva stranska portala. Zaradi svoje lokacije in dvorane s \xc4\x8dudovito akustiko je Kanaka Nadir Divan Begi kulturno in versko sredi\xc5\xa1\xc4\x8de Buhare \xc5\xbee ve\xc4\x8d stoletij._NEWLINE_Medresa Nadir Divan Begi je bila prvotno karavanseraj. Na otvoritveni slovesnosti je kan Imamkuli (1611-1642) po nasvetu \xc5\xa1ejka Sufi-ja \xc4\x8destital ministru z uspe\xc5\xa1no kon\xc4\x8dano gradnjo "v \xc4\x8dast Alaha" in stavbo po nesre\xc4\x8di imenoval medresa. Po tem je moral Nadir Divan Begi prilagoditi karavanseraj v medreso (1630), dopolnil je stavbo s teraso, portalom in stebri in tudi na novo zgradil drugo nadstropje za \xc5\xa1tudentske sobe. U\xc4\x8dilnice niso bile zgrajene. Arhitektura je posebna v svojih dobro zasnovanih razmerjih na fasadi, dekor pa presene\xc4\x8da z groznimi podobami \xc5\xbeivali in ptic na oboku. Danes se tukaj, predvsem za turiste, vr\xc5\xa1ijo razni koncerti umetnikov iz Uzbekistana, modne revije, ki prikazujejo obla\xc4\x8dila iz naravnih materialov proizvedenih v Uzbekistanu.\n_START_SECTION_\nMedresa Chor Minor\n_START_PARAGRAPH_\nMedresa Chor Minor je bila zgrajena leta 1807 in jo je sponzoriral bogat tur\xc5\xa1ki kalif Niyazkul. Arhitektura se razlikuje od tradicionalne. Stavba je dopolnjena s \xc5\xa1tirimi minareti, majhnimi oboki z modrimi kupolami in neponovljivo dekoracijo. Zato je stavba tudi dobila ime "Chor Minor," (\xc5\xa1tirje minareti). Trije so bili uporabljeni kot pomo\xc5\xbeni prostori. V \xc4\x8detrtem minaretu so stopnice, ki vodijo do kupole dvorane v drugem nadstropju. Medresa ima dvori\xc5\xa1\xc4\x8de dopolnjeno z dvonadstropno teraso, stebri v poletni mo\xc5\xa1eji, bazen pokrit s kamnitimi bloki. Medresa vsebuje neverjetno zbirko starih knjig.\n_START_SECTION_\nKompleks Bolo Hauz\n_START_PARAGRAPH_\nBolo-Hauz je edini spomenik srednjeve\xc5\xa1ke kulture v Buhari, ki je sestavljen iz rezervoarja (hauz), Petkove mo\xc5\xa1eje in minareta. Petkova mo\xc5\xa1eja Bolo-Hauz se nahaja pred vhodom v emirjevo trdnjavo Ark. Kompleks predstavlja klasi\xc4\x8dno sestavo srednje-azijskih mo\xc5\xa1ej: zimsko stavbo iz leta 1712, poletno teraso s tradicionalnim in bogato okra\xc5\xa1enim stropom iz 20. stoletja in lesenimi stebri s stalaktiti. V bli\xc5\xbeini pa je tudi majhen vodni zbiralnik (hauz). Med rusko okupacijo je bil precej\xc5\xa1en del mo\xc5\xa1eje uni\xc4\x8den in kasneje restavriran._NEWLINE_Vodni zbiralniki (hauz) so najbolj priljubljeno zbirali\xc5\xa1\xc4\x8de ljudi iz Buhare, ki je vedno trpela zaradi vro\xc4\x8dine. Zagotavljali so vodo za mesto, saj ni imelo zaradi utesnjene izgradnje razvejane mre\xc5\xbee vodotokov. Po vodi iz zbiralnikov je bilo veliko povpra\xc5\xa1evanje. Poklic "nosa\xc4\x8d vode"  je bil neko\xc4\x8d zelo priljubljen. Nosa\xc4\x8di so prena\xc5\xa1ali vodo v posebnih vre\xc4\x8dah iz usnja okoli bazarjev in po gospodinjstvih. _NEWLINE_Ob mo\xc5\xa1eji je tudi miniaturni minaret zgrajen leta 1917 (graditelj Usto Shirin). Od trdnjave Ark do mo\xc5\xa1eje je dal emir polo\xc5\xbeiti preproge ko je odhajal na sveto bogoslu\xc5\xbeje. Najbolj impresivna zna\xc4\x8dilnost v mo\xc5\xa1eji je oblika terase, katere stebri so zrasli iz dveh debel in so okra\xc5\xa1eni z zapletenimi stalaktiti in cvetovi ter drugim geometrijskim okrasjem.\n_START_SECTION_\nTrgovske arkade\n_START_PARAGRAPH_\nV srednjem veku je bila Buhara center trgovine, mesto so obiskovali trgovci iz Srednje Azije, Irana in Indije, Rusije in Kitajske. Trgovsko sredi\xc5\xa1\xc4\x8de je vplivalo tudi na gradnjo in na\xc4\x8drtovanje mesta. Ogromne ulice v centru so bile zasedene z bazarji, vsak je bil specializiran za dolo\xc4\x8den tip izdelka. Za izbolj\xc5\xa1anje pogojev trgovanja na trgih in kri\xc5\xbei\xc5\xa1\xc4\x8du ulic, so bile posebej zgrajene kupolaste stavbe imenovane "Toki" (ark - obok - arkade)._NEWLINE_V letih 1569-1570, kot pi\xc5\xa1e kronist iz 16. stoletja, Hafizi Tanish, je bil zgrajen najve\xc4\x8dji trgovski trg, Toki Zargaron. Njegovo ime pomeni "draguljarjeva kupola" in je \xc4\x8dudovita stavba te vrste. Oboki so zelo lepi, njihove oblike popolne in ostre. Nimajo nobene dekoracije, prostor je obvladovala konstruktivna logika: masivni oboki so izstopali s svojimi ostrimi elasti\xc4\x8dnimi rebri nad tankimi prevlekami kupol in stropov._NEWLINE_Pod kupolami Toki Sarrafon se nahajajo menjalnice denarja. Nahaja se v bli\xc5\xbeini starodavnega Toki Shahruda. Poleg menjalnic, naj bi bile tukaj tudi prodajalne razli\xc4\x8dne vrste vezenih pokrival, krznena obla\xc4\x8dila, uhani, plemenite konjske vprege in jedi._NEWLINE_V Toki Telpak Furushon je mogo\xc4\x8de kupiti \xc4\x8dudovita pokrivala "Telpak Furushon": zlato vezene \xc4\x8depice, krznene ku\xc4\x8dme in edinstvene vrste turbanov. Tr\xc5\xbenica ima galerije v ni\xc5\xa1ah, omare in tovorna skladi\xc5\xa1\xc4\x8da.\n_START_SECTION_\nUmetnost in obrt\n_START_PARAGRAPH_\nV 19. stoletje se v Buhari pohitri razvoj umetnosti in obrti, izdelava kovancev in nakita, tekstila, zlato vezenje, okraski, rezbarjenje in slikarstvo na les. Buhara postane sredi\xc5\xa1\xc4\x8de za rokodelce, ki imajo velik vpliv na nacionalne umetnosti v vseh okoli\xc5\xa1kih mestih in regijah._NEWLINE_Proizvodnja nakita je bila vedno pomembna, saj odra\xc5\xbea potrebo po razkazovanju bogastva in razko\xc5\xa1ja. Tradicionalni buharski nakit predstavlja: nakit za na glavo "tilla-Kosh" (nakit za neveste), obeski "mohitillo" (bibishak) in "kadjak", nakit za na prsi "zebi-gardan" in "nozi-gardan", uhani tipa "barg", "kundafsoz," halka" in druge, zapestnice okra\xc5\xa1ene z rezbarijami v stilu islimi, pasovi za aristokrate z velikimi zaponkami iz srebra in drugo. V 16. stoletju so draguljarjem dodelili lo\xc4\x8deno obmo\xc4\x8dje trgovanja na osrednjem trgu, Toki Zargaron._NEWLINE_Tradicija tkanja preprog je v Uzbekistanu zelo stara. Preproge iz volne in svile tkejo \xc5\xa1tevilni tkalci doma in manj\xc5\xa1ih delavnicah v mestih. So vrhunske glede tehnike in umetni\xc5\xa1kega oblikovanja. Tkalke so praviloma \xc5\xbeenske, ki skrbno ohranjajo in razvijajo tradicijo tkanja preprog. Za Buharo so zna\xc4\x8dilni geometrijski vzorci, \xc4\x8de so na preprogah ptice in cvetlice je to perzijski stil. Za barvanje bodisi svile, bodisi volne uporabljajo izklju\xc4\x8dno naravne barve. Na ceno preproge vpliva \xc5\xa1tevilo vozlov na cm\xc2\xb2. Pri svilenih preprogah je teh 225 na cm\xc2\xb2 in ve\xc4\x8d._NEWLINE_Zelo posebno je zlato vezenje. Vrhunec umetni\xc5\xa1kega razvoja je zlato vezenje doseglo v Buhari v sredini 19. stoletja, ko so v obrtnih trgovinah emirjeve pala\xc4\x8de obrtniki vezli razko\xc5\xa1ne obleke za guvernerja in njegovo okolico. Zlate vezenine so po navadi delali mo\xc5\xa1ki. Mo\xc5\xa1ke obleke, turbani, \xc4\x8depice, \xc5\xa1iroke hla\xc4\x8de, obutev, \xc5\xbeenske obleke, turbane "pehsnaband", \xc5\xa1ale, \xc4\x8devlje in \xc5\xa1kornje so vezli z zlato in srebro nitjo. Zlato vezenje, dopolnjeno s poldragimi kamni in majhnimi kovinskimi kupolami "kubba",  so bili pogost okrasni element notranjosti pala\xc4\x8de, kot tudi konjske oprave._NEWLINE_Rezbarjenje v nacionalni umetnosti Uzbekistana predstavlja bogato paleto okrasnih geometrijskih mavrskih gradenj. S \xc5\xa1irjenjem v stanovanjske objekte je bil to pomemben na\xc4\x8din okra\xc5\xa1evanja._NEWLINE_Rezljanje lesa je pogosto uporabljen na\xc4\x8din za izdelavo tako velikih stropnih nosilcev, kot majhnih talismanov za otroke. Ta tehnika je povezana z dekoracijo konstrukcij in lokalnih arhitekturnih posebnosti. V tradicionalni arhitekturi od 19. - 20. stoletja je rezljanje lesa dekorativen element vrat, vhodnih vrat, stropnih nosilcev in stebrov na pokritih terasah.'